## Pravilnik o naknadi za ceste što se plaća na strana vozila

### NN 56/1991 (29.10.1991.), Pravilnik o naknadi za ceste što se plaća na strana vozila

# MINISTARSTVO PROMETA I VEZA

Na temelju članka 52. Zakona o prijevozu u međunarodnom cestovnom prometu
("Narodne novine", br. 53/91) ministar prometa i veza donosi

## PRAVILNIK

### o naknadi za ceste što se plaća na strana vozila

Članak 1.

Ovim pravilnikom određuje se osnovica za plaćanje naknade za ceste (u
daljem tekstu: naknada), visina i način plaćanja naknade, te evidencija
i povrat više naplaćene naknade što se plaća na strana vozila koja koriste
ceste u dovozu, odvozu ili tranzitu u Republici Hrvatskoj.

Članak 2.

Nakanda iz članka 1. ovoga pravilnika utvrđuje se u US dolarima i to:

US dolara

1) za teretno motorno vozilo, teretnu prikolicu i poluprikolicu, po
svakome bruto-tonskom kilometru:

- za vozilo do 15 tona ukupne težine 0,0030

- za vozilo s više od 15 tona ukupne težine 0,0041

2) za autobus i autobusnu prikolicu, ne računajući prikolicu za prijevoz
prtljage, po svakom vozilo-kilometru:

- za vozilo do 30 sjedala 0,0320

- za vozilo s više od 30 sjedala 0,0410

3) za ostala vozila (radna vozila, traktore, radne strojeve, samokretne
ili na vlastitim kotačima

i dr.), po svakome bruto-tonskom kilometru 0.0041

Naknada iz stavka 1. ovog članka naplaćuje se u dinarima obračunatim
po srednjem tečaju koji primjenjuju postovne banke u Republici Hrvatskoj.

Članak 3.

Naknada obračunata u skladu s odredbom članka 2. ovoga pravilnika povećava
se za 50%, za vozilo kojemu je Ministarstvo prometa i veza izdalo dozvolu
temeljem članka 35. stavka 7., te za 20% za vozilo kojemu je carinski organ
izdao dozvolu temeljem članka 36 Zakona o prijevozu u međunarodnom cestovnom
prometu.

Članak 4.

Naknadu utvrđenu prema odredbama članaka 2. i 3 ovoga pravilnika naplaćuje
u gotovom novcu ili čekom carinski organ na graničnom prijelazu pri ulasku
stranog vozila na teritoriji Republike Hrvatske, odnosno na drugom mjestu
gdje se obavlja carinski nadzor i od kojega strano vozilo počinje koristiti
hrvatske ceste.

Članak 5.

Obračun naknade iz članaka 2. i 3. ovoga pravilnika vrši carinski organ
iz članka 4. ovoga pravilnika na temelju potrebnih podataka dobivenih uvidom
u prijevozne isprave odnosno vaganjem vozila.

Obračun naknade vrši se popunnjavanjem obračunskog lista.

Obrazac obračunskog lista iz stavka 1. ovoga članka s odgovarajućim
sadržajem tiskan je uz ovaj pravilnik i čini njegov sastavni dio.

Carinski radnik popunjava obračunski list u četiri primjerka od kojih
se prvi primjerak predaje vozaču stranog vozila.

Carinski radnik upisuje u obračunski list sve propisane podatke čisto,
redovito tiskanim slovima.

Podaci se uneseni u obračunski list ne smiju pocrtavati niti naknadnim
dopisivanjem mijenjati odnosno ispravljati.

Vozač stranog vozila svojim potpisom potvrđuje točnost podataka unesenih
u obračunski list, a carinski radnik svojim potpisom i službenim pečatom
obračunski list ovjerava.

Članak 6.

Brutto-tonskim kilometrom, prema članku 2. stavku 1. pod 1) i 3) ovoga
pravilnika, smatra se kretanje jedne tone ukupne težine vozila (motornog
vozila, teretne prikolice odnosno poluprikolice) jedan kilometar.

Ukupnom težinom vozila smatra se težina samog vozila te goriva: pribora
i opreme, zajedno s težinom stvari koje se u vozilu prevoze.

Svaka se početa tona odnosno početi kilometar smatra cijelom tonom odnosno
cijelim kilometrom.

Vozilo-kilometar, prema članku 2. stavku 1. pod 2) ovoga pravilnika,
smatra se kretanje autobusa odnosno njegove prikolice jedan kilometar.

Ostalim vozilima, prema članku 2. stavku 1. pod 3) ovoga pravilnika,
smatraju se radna vozila (vatrogasna vozila, čistilice, grtalice, vozila
za čišćenje slivnika, ambulantna vozila s radioskopskim uređajem. automobilska
dizalica, dezinfekcijska vozila i dr.), traktori (poljoprivredni, cestovni
i dr.) i radni strojevi, samokretni ili na vlastitim kotačima.

Članak 7.

Za obračunavanje duljine prijevoza u kilometrima za pojedine relacije
služi daljinar koji utvrđuje Poduzeće "Hrvatske ceste".

Članak 8.

Carinski radnik neće obračunati naknadu za strano vozilo ako vozač podnese
dokaz da je riječ o vozilu kojim se obavlja izvanredni prijevoz ili prijevoz
iz članka 38. Zakona o prijevozu u međunarodnom cestovnom prometu odnosno
ako je međunarodnim ugovorom, u skladu sa člankom 51. stavkom 1. tog zakona,
predviđeno da se za vozila ne plaća naknada.

Članak 9.

Pri izlasku iz Republike Hrvatske vozač stranog vozila dužan je izlaznoj
carinarnici podnijeti svoj primjerak obračunskog lista radi kontrole, konačnog
obračuna naknade i naplate eventualne razlike.

Članak 10.

Više naplaćena naknada za strana vozila koja se koriste cestama u Republici
Hrvatskoj (u daljem tekstu: povrat naknade) vraća se na zahtjev stranog
prijevoznika.

Zahtjev za povrat naknade podnosi se Ministarstvu prometa i veza u roku
šest mjeseci od dana plaćanja obračunate naknade.

Članak 11.

Rješenje o povratu naknade donosi Ministarstvo prometa i veza.

Rješenje o povratu naknade je konačno.

Članak 12.

Rješenje o povratu naknade izvršava u rješenju označena služba društvenog
knjigovodstva.

Članak 13.

Povrat naknade vrši se na teret računa Poduzeća "Hrvatske ceste"
u korist računa stranog prijevoznika kod hrvatske banke.

Članak 14.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-01/91-02/34

U rbroj : 535-01-91 -1

Zagreb, 21.listopada 1991.

Ministar prometa i veza

**prof. dr. Josip Božičevič, v. r.**

---

```

                                                        "Serija_______  broj ________
CARINARNICA _____________                       Blok_______             list ________
CARINSKA ISPOSTAVA
___________________________

OBRAČUNSKI LIST ZA NAPLATU NAKNADE ZA STRANO VOZILO

Prijevoznik_____________________________________________________
                        (ime i prezime odnosno naziv)
iz_____________________________________________________
                                (sjedište - zemlja)
platio je u ime naknade za vozilo reg. broj____________________________________
                                                        (motorno vozilo)
_____________________________________________________________________
                        (prikolicu odnosno poluprikolicu)
za relaciju_____________________________prijeđenu u Republici Hrvatskoj svotu od
dinara_________________(slovima_____________________________________).
obračunatu na ovaj način:

1. Datum ulaska u Republiku Hrvatsku____________________________________
2. Datum izlaska iz Republike Hrvatske____________________________________
3. Broj sjedala (za autobus) ____________________________________
4. Ukupna težina vozila (za teretna vozila),
sa stvarima koje se prevoze____________________________________
5. Duljina relacije (u km) ____________________________________
6. Broj ostvarenih vozilo-kilometara
odnosno BRTKM____________________________________
7. Osnovica za obračun (d/voz: km,
d/BRTKM) ____________________________________
8. Svota za naplatu____________________________________
9. Povećanje prema članku 3.
Pravilnika o naknadi za ceste što
se plaća za strano vozilo____________________________________
10. Ukupna svota za naplatu____________________________________
11. Broj obračunskog lista po kojem
je obračunata naknada pri ulasku i
naznaka carinske ispostave  pri ulasku :
broj_____________ispostava____________________________________
12: Svota naplaćene naknade pri ulasku____________________________________
13. Svota naknade prema konačnom
obračunu____________________________________
14. Razlika za naplatu
Datum obračuna____________________________________
Prihodna knjiga br________________list br. ________________

Proknjižio              M.P.            Obračunao i naplatio
____________                    ____________________

```

Pravilnik, NN 56/1991-1537